贈曾醫
作者：魏了翁
朝代：宋

paragraphs: 太極分陰陽，物物具兩儀。
乾坤互南北，坎離迭東西。
四時有見伏，晝夜有盪推。
夫人遷於物，由之而不知。
六淫一爲沴，大命醫所司。
或當暑而裘，或御冬而絺。
或學製而傷，或助苗而萎。
其間號爲儒，亦以身嘗醫。
江西有曾君，解后荆江湄。
暇日與之語，切磋及幽微。
榜人趣行邁，欲別不忍離。
乃書所素講，爲詩以贈之。